AMICS ÉNEMICS 20
EN VEITURA
Lo Domenge COMMET, aost 2026

	Lo Mariús, pressat, que puja la carrèra qui mia a casa deu Joan.
	Mariús : Ah hilh deu diable, qu’es dimècres ! Sèi pas si lo Joan es partit har las crompas… ?(Esbohat) Hilh de puta, qu’aví oblidat que pujèva entad anar a soa casa ! … Lèu-lèu Mariús ! … 
	Lo Mariús qu’arriba a casa deu Joan. Aqueth qu’es dehòra, de cap au garatge. Que se’n va préner la veitura.
	Mariús : Ah ! Per bona escadença qu’es de cap au garatge dab la veitura ! … Adiu Joan, que va ?
Joan : Adiu Mariús ! Quau suspresa ! Mès qu’ès tot esbohat praubòt, e roge com un polòi ! E çò qu’i a ?
	Mariús : N’èi pas mes veitura, Joan ! Que soi oblidat de caminar a pè !
	Joan : N’as pas mèi la bicicleta ?
	Mariús : Qu’èi crebat !
	Joan : E saps pas boçar ua crebadura* ? Totun !
	Mariús : N’èi pas avut lo temps ! E de tota faiçon, n’es pas aquí lo problèma.
	Joan : Ah, e on es, lavetz ?
	Mariús : Qu’èi la veitura au garatge, e que’m la cau arrecuperar aqueste matin !
	Joan : E… ?
	Mariús : Qu’ac sèi, que vas au marcat de Nhacapopa, tot dimècres…
	Joan : E… ?
	Mariús : Que’m soi pensat que’m puirés miar au garatge.
	Joan : Ne t’agrada pas d’estar passatgèr hens ua veitura !
	Mariús : Ah ?... A bon !
	Joan : Quiò, qu’es çò que m’avès dit un còp !
	Mariús : Quiò, solide ! Mes, Nhacapopa n’es pas tròps luenh, totun !?!
	Joan : E bè, haut, qu’i vam ! Pujas !
	Mariús : Que t’arremercii de plan, Joan ! Tostemps prèst a balhar ajuda aus amics ! Qu’es brave, Joan ! Solide ! 
	Joan : Pas tant de mossuralhas, Mariús, pujas !
	Las pòrtas que clacan. La veitura que gaha l’aviada.
	Mariús : Qu’es confortable la toa veitura !
	Joan : Chis !
	Mariús : E silenciosa !
	Joan : Chis !
	Mariús : Benlhèu de tròp. Que’t puirés adromir au volant de l’auto !
	Joan : Ne te’n hècis pas. Que coneishi plan la mia veitura !
	Mariús : Hèis atention ad aqueth cairehorc, qu’es dangerós !
	Joan : Bè, qu’ès pèc o qué ? La visibilitat qu’es hòrt bona, de dreta com d’esquèra !
	Mariús : L’aute jorn qu’èi mancat esglachar un prauve can. Sèi pas çò que hadè aquí. Possible que s’èra perdut ?
	Joan : Solide !
	Mariús : Ah, n’as pas espiat a dreta !
	Joan : Qu’èi la prioritat ! … Qu’as paur o qué ?
	Mariús : Non, non, mes que cau arrespectar lo còde de la rota, totun !
	Joan : A dreta, qu’as vist ua veitura, tu ?
	Mariús : Non, mes… Ah, que prens aquesta direccion ?
	Joan : E perqué pas ?
	Mariús : Qu’es mes long !
	Joan : Qu’es parelh !
	Mariús : S’ac ditz ! Alavetz que’t cau gahar man dreta !
	Joan : Qu’ic sèi !
	Mariús : E bé, mes hicas lo clinhotader, alavetz !
	Joan : Ne’m vas pas apréner a condusir, totun ?
	Mariús : Solide que non ! Qu’èi dit aquò… per costuma, pensi.
	Joan : Alavetz, que’t pòts carar ! E dèisha-me condusir tranquille, que t’ic prèi !
	Mariús : Quiò, quiò, solide ! Desencusa me !
	Joan : Que t’arremercii !
	Joan que hica la ràdio. Que son las informacions. Quauquas segondas mèi tard, lo Mariús que s’i torna.
	Mariús : Ah, qu’escotas aquesta ràdio ?
	Joan : E perqué pas ?
	Mariús : Bè, qu’es a díser… Las informacions, sus aquesta ràdio, que son un chic leugèras, e saps !?!
	Joan : A jo que’m va !
	Mariús : E sustot, sovent, la ràdio que destriga* la concentracion deu conductor !
	Joan, que se’n arrid : Ah, ah, ah ! Que’m hèis arríder, tè ! E on as entenut aquò ?
	Mariús : Que s’ac ditz !
	Joan qu’estupa la ràdio.
	Joan :Si't pòt arrassegurar aquò… !?!
	Mariús, còp-sec : Atencion, lo ciclista !
	Joan, susprés : E bè, qu’es pèc o qué ? Que m’as hèit paur ! … Çò qu’avè lo ciclista ?
	Mariús : Qu’a hèit un escart !
	Joan : Mès non, que shabraquejas* !
	Mariús : Que l’èi vist !
	Joan : Que’t va caler cambiar las clucas, praubòt !
	Mariús : Que l’èi vist !
	Un temps.
	Mariús : Que pòts anar un chic mes viste, que t’ac prèi ? Senon me’n vau estar en retard au rendètz-vos !
	Joan, tacanhat* : Quiò, solide !
	Mariús : Non, mes pas tròp viste, totun ! … Atencion a la virada !
	Joan : N’es pas dangerosa !
	Mariús : Que i a gravilhons ! Que vas tròp viste !
	Joan : Non !
	Mariús : Si ! Adara que vas mancar la rota deu garatge, vas véder ! Mes, a dreta, pas a esquèra. La rota deu garatge qu’es à dreta, Joan ! Hicas lo clinhotader a dreta !
	Joan que freina bruscament, e qu’estanca la veitura suu cantèr de la rota, a dreta.
	Mariús : Mes qu’es pèc ? Qu’as mancat gahar la crasta !
	Joan : Drava, Mariús !
	Mariús : Mes, çò qu’èi dit ?
	Joan : Drava !
	Mariús : Joan, n’èi pas dit arren !
	Joan : Si, e que me’n foti ! Drava !
	Mariús que devara a contracòr.
	Mariús : Mes, qu’es a dus quilomètres lo garatge !!!
	Joan : E bè, caminar que’t harà los pès e plan virar lo cap ! Adishatz !
	Joan se’n va per esquèr e que dèisha lo Mariús, estomagat, suu cantèr de la rota.

	E cric e crac la bregada qu’es acabada !
	E crac e cric lo pleitei qu’es de uei !




Per bona escadença : par chance (per còp d’astre)
Boçar ua crebadura : réparer une crevaison
Shabraquejar : divaguer
Tacanhat, tarritat : énervé

